“চীনকে রেহাই নয়,” শুকযুদ্ধের আবহে জিনপিংকে চোখ রাঙানি ট্রাম্পের

ওয়েব ডেস্ক: শুধুমাত্র চীন (China) নয়, কোনও দেশই নতুন শুল্কনীতির (Tariff Policy) আওতায় ছাড় পাবে না—এমনই সাফ বার্তা দিলেন আমেরিকার প্রেসিডেন্ট (US President) ডোনাল্ড ট্রাম্প (Donald Trump)। রবিবার ফের একবার হুঁশিয়ারি দিয়ে ট্রাম্প স্পষ্ট জানিয়ে দিয়েছেন, বাণিজ্য ঘাটতি রুখতে কঠোর শুল্কনীতি থেকে একচুলও পিছু হটবেন না তিনি। যদিও গত শুক্রবার আমেরিকার শুল্ক ও সীমান্ত সুরক্ষা দফতর মোবাইল, কম্পিউটার, সেমিকন্ডাক্টরের মতো পণ্যের উপর কিছুটা শুল্কছাড়ের ইঙ্গিত দিয়েছিল। কিন্তু রবিবার সেই সম্ভাবনাতেও জল ঢেলে দিলেন খোদ প্রেসিডেন্ট।

নিজস্ব সামাজিক মাধ্যমে এক বার্তায় ট্রাম্প লেখেন, ‘‘ভারসাম্যহীন বাণিজ্য নীতির জন্য কাউকে রেহাই দেওয়া হবে না। বিশেষ করে চীন, যারা আমাদের সঙ্গে সবচেয়ে খারাপ আচরণ করেছে।’’ তিনি দাবি করেন, গত শুক্রবার কোনও পণ্যে শুল্কছাড়ের ঘোষণা করা হয়নি। বরং, আগে থেকেই লাগু থাকা ২০ শতাংশ শুল্ককে শুধুমাত্র নতুন একটি শুল্কনীতির আওতায় আনা হয়েছে বলে জানান ট্রাম্প।

আরও পড়ুন: “আগুন নিয়ে খেলবেন না, পুড়ে মরবেন,” ইউনুসকে হুঁশিয়ারি হাসিনার

উল্লেখ্য, সম্প্রতি চীনা পণ্যের উপর শুল্কের পরিমাণ বাড়িয়ে ১৪৫ শতাংশে পৌঁছে দিয়েছে আমেরিকা। পাল্টা জবাবে চীনও মার্কিন পণ্যে ১২৫ শতাংশ শুল্ক চাপিয়েছে। বিশ্বের দুই মহাশক্তির এই শুল্ক-যুদ্ধের আবহেই গত সপ্তাহে কিছু পণ্যের উপর শুল্কনীতি শিথিল হওয়ার সম্ভাবনা তৈরি হয়েছিল। কিন্তু রবিবার প্রেসিডেন্টের সাফ কথা, ‘‘ভুয়ো খবর ছড়ানো হচ্ছে। বাস্তব হল, আমরা জাতীয় সুরক্ষার স্বার্থে প্রযুক্তিগত পণ্যের উৎস খতিয়ে দেখব।’’

( @realDonaldTrump – Truth Social Post )
( Donald J. Trump – Apr 13, 2025, 3:36 PM ET )

NOBODY is getting “off the hook” for the unfair Trade Balances, and Non Monetary Tariff Barriers, that other Countries have used against us, especially not China which, by far, treats us the… pic.twitter.com/FEP2e7Rgqi

— Donald J. Trump ?? TRUTH POSTS (@TruthTrumpPosts) April 13, 2025

তবে আমেরিকার এই অবস্থান শুধু চীনের বিরুদ্ধে নয়। ভারত সহ একাধিক দেশকেই শুল্কের আওতায় এনেছে আমেরিকা। ভারতের ক্ষেত্রে এই শুল্ক ২৬ শতাংশে পৌঁছেছে, যা কার্যকর হওয়ার কথা ছিল ৯ এপ্রিল থেকে। যদিও তা আপাতত ৯০ দিনের জন্য স্থগিত রাখা হয়েছে। তবে চীনের ক্ষেত্রে এই স্থগিতাদেশ কার্যকর হয়নি।

দেখুন আরও খবর: